b'\n_START_ARTICLE_\nSD Croatia Berlin\n_START_SECTION_\nPovijest\n_START_PARAGRAPH_\nSportsko dru\xc5\xa1tvo Croatia iz Berlina jedna je od najstarijih hrvatskih \xc5\xa1portsko-nogometnih udruga u Njema\xc4\x8dkoj. Dva kluba s podru\xc4\x8dja Berlina aktivno i pravno bili su prete\xc4\x8de dana\xc5\xa1njoj Croatiji.\n_START_SECTION_\nCS Bratstvo\n_START_PARAGRAPH_\nPrvo je nastao i djelovao SC Bratstvo, nogometni klub montera zagreba\xc4\x8dke tvrtke Industromonta\xc5\xbea, koja je sa svojom radnom snagom doputovala u Njema\xc4\x8dku graditi objekte 1968. godine. Svoje slobodno vrijeme radnici tog zagreba\xc4\x8dkog koncerna kratili su igraju\xc4\x87i na livadama nogomet, s radnicima Siemensa, Mercedesa i drugima 1971. godine slu\xc5\xbebeno su oformili i klub, BRATSTVO-INDUSTROMONT\xc5\xbdA, koji je kasnije preimenovan u SC BRATSTVO 71. _NEWLINE_Formiranjem SC Bratstva i njegovim aktivnim uklju\xc4\x8divanjem u Berlinski nogometni savez (BFV), popratio je presedan u Njema\xc4\x8dkoj. Naime, po Statutu tada\xc5\xa1njeg BFV-a samo su dva stranca smjela istodobno igrati u jednoj njema\xc4\x8dkoj mom\xc4\x8dadi. Nastankom SC Bratstvo pojavljuje se odjednom kompletna mom\xc4\x8dad stranaca u jednom slu\xc5\xbebenom natjecanju. Statut je promijenjen i od tada u svim amaterskim klubovima u Njema\xc4\x8dkoj mo\xc5\xbee igrati neograni\xc4\x8den broj stranaca.\n_START_SECTION_\nNK Croatia / NK Hajduk 1973.\n_START_PARAGRAPH_\nDvije godine kasnije, 1973., formira se NK Croatia, koja je nastala u okrilju Hrvatske katoli\xc4\x8dke misije u, tada podijeljenom, Berlinu. U samom po\xc4\x8detku mom\xc4\x8dad Croatia je nastupala je na raznim turnirima i prijateljskim utakmicama sve do formiranja tzv. "Jugo-lige" 1975. godine, a da bi uop\xc4\x87e mogli opstati, te igrati u tom natjecanju NK Croatia bila je prisiljena mijenjati ime u HNK Hajduk, jer je ime Croatia za takvu ligu bilo nepodobno.\n_START_SECTION_\nBratstvo-Hajduk e.V. / NK Hajduk 1973. e.V.\n_START_PARAGRAPH_\nTijekom 1976. godine vodstvo Hajduka (dakle, Croatije) stupa u pregovore za spajanjem s \xc4\x8dlanovima SC Bratstvo (koje se ve\xc4\x87 natjecalo u njema\xc4\x8dkom "C" razredu), da bi tek 1987. godine do\xc5\xa1lo do fuzije ova dva kluba u novu udrugu: "Bratstvo-Hajduk" e.V.. Samo godinu dana poslije na Skup\xc5\xa1tini kluba to se ime mijenja u NK Hajduk 1973. e.V. Transformacija imena jo\xc5\xa1 nije bila u potpunosti zavr\xc5\xa1ena, \xc4\x8dekao se povoljan trenutak kako bi se klubu vratilo mati\xc4\x8dno ime Croatia, koje bi okupilo sve ponajbolje igra\xc4\x8de iz nekoliko hrvatskih nogometnih klubova s \xc5\xa1ireg podru\xc4\x8dja Berlina, koji su se jo\xc5\xa1 uvijek natjecali u "Jugo-ligi".\n_START_SECTION_\nSD Croatia\n_START_PARAGRAPH_\nVa\xc5\xbean segment u stvaranju jake Croatije do\xc5\xa1ao je ba\xc5\xa1 iz SV Croatia, mom\xc4\x8dadi koja je nastala 1987. godine. Gotovo kompletan pogon SV Croatie, s upravom i igra\xc4\x8dima, te omladinskim sastavom pristupa 1989. godine SD Croatiji Berlin e.V. \xc4\x8dime je stvorena pretpostavka svim uspjesima koji su slijedili. Taj potez bio dalekovidan potvr\xc4\x91uje i podatak da je "Jugo-liga" nedugo poslije do\xc5\xbeivjela raspad i da su igra\xc4\x8di iz NK Livna, NK Velebita i NK Dinama po\xc4\x8deli pristupati SD Croatia.\n_START_SECTION_\n\xc5\xa0D Croatia e.V. Berlin\n_START_PARAGRAPH_\nTako je \xc5\xa0D Croatia e.V. Berlin po\xc4\x8detkom 1989. godine i slu\xc5\xbebeno upisana u sudski registar grada Berlina, nakon \xc5\xa1to je 14. sije\xc4\x8dnja 1989. godine na redovnoj godi\xc5\xa1njoj skup\xc5\xa1tini u Hrvatskom katoli\xc4\x8dkom centru u Berlinu, do\xc5\xa1lo do promjene imena iz tada\xc5\xa1njeg NK Hajduk 1973. e.V.\n_START_SECTION_\nUspjesi\n_START_PARAGRAPH_\nPod novim/starim imenom Croatia Berlin u kratkom vremenu posti\xc5\xbee veliki napredak, a zatim i pad; prvo 1990./91. ulazi  u "B", zatim 1991./92. u "A" ligu grada Berlina, pa 1992./93. godine postaje \xc4\x8dlan Zemaljske lige (Landesliga), potom 1993./94. ulazi u Saveznu berlinsku ligu, a 1995./96. postaje \xc4\x8dlan Oberlige, a u sezoni 1997./98., kao prvak Oberlige ulazi u Regionalnu ligu.  Me\xc4\x91utim, tada slijedi pad, 1999./2000. se vra\xc4\x87a u Oberligu, te godinu za godinom u ni\xc5\xbei rang natjecanja sve do sezone 2004./05. kada je izborila povratak u Zemaljsku ligu u kojoj se i danas natje\xc4\x8de. _NEWLINE_Jedan od velikih uspjeha kluba je i ulazak u Finale Paul-Rusch Kupa u sezoni 1992./93. koji je izgubljen minimalnim rezultatom od 1:2 od renomiranog suparnika: 1. FC Union Berlin. Godine 1996. osvojen je Kup gradona\xc4\x8delnika Berlina Steglitz.\n_START_SECTION_\nFutsal\n_START_PARAGRAPH_\nFutsal mom\xc4\x8dad Croatie Berlin dvostruki je prvak Njema\xc4\x8dke 2010 i 2011 godine.\n_START_SECTION_\nNastup u Hrvatskoj\n_START_PARAGRAPH_\nCroatia iz Berlina je sudjelovala na Prvom svjetskom nogometnom natjecanju hrvatskih iseljenika 2007. i drugom 2011. godine.'